Sewe sitplekke vir net meer as R160 000 | Maroela Media
Aanvanklik het ek gedink die Renault Triber is op die Kwid gegrond, maar dit is heeltemal onwaar. Die Triber word op sy eie splinternuwe platform gebou. 'n Platform wat hy met nóg 'n model sal deel wat later in 2020 in Indië bekendgestel word.
Wat is die Triber?
Die voorlegging het 'n klomp praatjies ontlok oor sportnuts en allerhande sulke dinge, maar dis nie 'n sportnuts nie. Dink eerder aan 'n klein, regop stasiewa met sewe sitplekke. Nie heeltemal verskillend van Honda se BR-V nie.
Waar word dit gebou?
Die Triber word in Indië in die Chennai-aanleg gebou. Renault het reusevordering gemaak in die Indiese aanvanklikegehaltestudie wat JD Power doen. Renault lê tans derde agter 'n handelsmerk soos Hyundai (wat dit al vir 'n paar jaar wêreldwyd gewen het).
Die Triber is 'n fantastiese konsep. Daar is drie rye sitplekke – sewe sitplekke altesaam. Die kajuit voel werklik ruim. Daar is 'n goeie inligtingstelsel met CarPlay en Android Auto, asook driesonelugreëling vir die voorste, middelste en agterste ry sitplekke. Teen die pryspunt is dit fantasties. My enigste kwaal is dat die derde ry sitplekke nie rukstop-veiligheidsgordels het wat self oprol nie.
Die Triber maak gebruik van 'n nuwe 1.0- atmosferiese driesilinderpetrolenjin. Die enjin bied 52 kW en 96 Nm. Renault beweer 'n brandstofverbruiksyfer van 5,5 ℓ/100 km op die gekombineerde siklus. Ons het die arme Triber op die bekendstellingsroete in Natal uitermatig hard gery, bultop en bultaf … So, die beste wat ek kon haal, was 12,2 km/ℓ oftewel 8,1 ℓ/100 km – maar dit is beslis nie die Triber se natuurlike habitat nie, én mens kan dit beslis vat as die swaarste wat 'n Triber óóit sal wees. Kwaai bulte kan vir die Triber woes raak, maar 'n mens moet dan net bietjie meer geduldig wees. Wat die bulte ook kwaai maak, is die feit dat van die ratverhoudings effe ver uitmekaar is. Daar is wel 'n oplossing wat in 2021 kom, en dis 'n turboaangejaagde enjin vir die Triber.
Die Triber ry lekker sag op ondeunde paaie. Die vering is baie soepel. Die ingenieurs kon dit wel óók regkry dat daar amper geen bakrol is nie. Een ding wat ek wel sal sê, is – ons het die Triber baie vinniger gery as wat Indiese ingenieurs dink enige mens op aarde ry. So, as 'n mens deur draaie gaan teen 120 km/h in die Natalse Middelland, dan voel die agterent nogal lewendig. Ek is wel oortuig dat geen koper dit ooit sal ervaar nie.
Die Renault Triber is 'n puik produk teen 'n fantastiese prys. Indien jy sitplekke soek (én op 'n begroting), is ek oortuig dat daar nie tans 'n beter oplossing in die mark is nie. Gaan toetsbestuur self een, jy is dalk aangenaam verras.
Renault Triber Expression R164 900
Renault Triber Dynamique R174 900
Renault Triber Prestige R189 900
Ons sal weer binnekort tyd met die Renault Triber deurbring en sien hoe hy hom op die Hoëveld in die verkeer en daaglikse roetine gedra. Ons sal hom dán ook met sy mededingers vergelyk.
Ek het net exited geraak, toe bid ek dis nie 'n Renault nie (of derglike ander visblikkie wat deesdae in SA verkoop word nie. ) Mense ek bly maar by ons SA geboude motors. VW, Ford, Mazda, BMW, Mercedes.
Lyk na 'n goeie koop vir ouers met jong kinders op skool, kan die maats saamry na sport geleenthede, skool toe en terug ….
Dis jammer dat SA vervaardigers nie so n motor teen hierdie prys kan beskikbaar stel nie .Indie se produktiwiteit en arbeidskoste maak dit moontlik .Hierdie is n ware winskoop en ideaal vir ons swakkerwordende paaie